## L’arxiu de la Filmoteca Valenciana col·labora amb l’exposició ‘[Rec]ords: La vida a través del cine domèstic’ amb el préstec de pel·lícules casolanes

*** Esta mostra itinerant es pot visitar en Caixaforum València fins al 2 de novembre
* L’exposició, comissariada per Efrén Cuevas i Núria F. Rius, aborda la història del cine domèstic des de la filmadora fins al mòbil**

La Filmoteca Valenciana col·labora amb el préstec de diverses pel·lícules casolanes procedents dels fons documentals del seu arxiu fílmic amb l’exposició itinerant ‘[Rec] ords: La vida a través del cine domèstic’, que es podrà vore en Caixaforum València fins al 2 de novembre.

El director general de l’Institut Valencià de Cultura (IVC), Álvaro López Jamar, ha assenyalat que la col·laboració de la Filmoteca Valenciana amb esta exposició és “una magnífica oportunitat perquè el públic valencià conega una part de les pel·lícules domèstiques cedides per particulars i digitalitzades i conservades en el seu arxiu fílmic al Parc Tecnològic de Paterna”.

Així mateix, ha afegit que un dels objectius d’esta col·laboració és “difondre la labor de recuperació i conservació del patrimoni cinematogràfic valencià que du a terme la Filmoteca Valenciana”.

Álvaro López Jamar ha indicat que l’IVC treballa “en la difusió del nostre ric patrimoni audiovisual a través de diverses campanyes de promoció en esdeveniments i festivals cinematogràfics per tota la Comunitat Valenciana. Així, en la pròxima edició de la Filmoteca d’Estiu, cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en el nostre arxiu fílmic. Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià”.

Actualment, la Filmoteca Valenciana custodia milers de bobines en els anomenats passos estrets (8 mm, súper-8 mm i 9,5 mm) que porten imprés en els seus fotogrames este bagatge cultural.

**‘[Rec]ords: La vida a través del cine domèstic’**

Impulsada i produïda per la Fundació la Caixa, l’exposició sorgix com a part del projecte d’investigació ‘El cine domèstic a Espanya: preservació, difusió i apropiació (2021-2024)’, finançat pel Ministeri de Ciència i Innovació i dirigit pel catedràtic de la Universitat de Navarra, Efrén Cuevas, i la investigadora Núria F. Rius, de la Universitat Pompeu i Fabra de Barcelona, els dos comissaris de la mostra.

L’objectiu de l’exposició és recuperar el patrimoni audiovisual *amateur* com a banc de memòria en moviment d’indubtable valor antropològic, històric i sociològic, bandejar la seua consideració de cine menor i conscienciar els ciutadans perquè no es desfacen d’estes cintes, sinó que les depositen en llocs a on es puguen conservar adequadament, com els arxius fílmics.

Des de fa més d’un segle, el cine domèstic ha capturat fragments de la vida quotidiana i s’ha convertit en un arxiu visual que arreplega la memòria col·lectiva. L’exposició analitza les raons per les quals la gent filma i l’evolució de la tecnologia des de les primeres filmadores fins als mòbils actuals.

En la mostra es recuperen filmacions inèdites sobre èpoques i costums passats i contemporanis, aprofundint en les relacions entre imatge, realitat i memòria i reflexionant sobre la connexió que s’establix amb la càmera, des del súper-8 mm fins al mòbil.

Inaugurada a Saragossa el passat 8 de febrer, l’exposició ‘[Rec]ords: La vida a través del cine domèstic’ prosseguirà la seua itinerància en les seus de Caixa Fòrum de Barcelona, Lleida, Sevilla i Tarragona, després del seu pas per València.

Fecha: 30/07/2025